CELEX: 32020Q1204(01)
Language: hu
Date: 2020-05-06 00:00:00
Title: Az Európai Szakképzésfejlesztési Központ (Cedefop) igazgatótanácsának határozata (2020. május 6.) a személyes adatoknak a Cedefop működése keretében történő kezelésével kapcsolatban az érintetteket megillető egyes jogok korlátozására vonatkozó belső szabályok elfogadásáról

2020.12.4.   
               
               
                  HU
               
               
                  Az Európai Unió Hivatalos Lapja
               
               
                  L 408/12
               
            
         AZ EURÓPAI SZAKKÉPZÉSFEJLESZTÉSI KÖZPONT (CEDEFOP) IGAZGATÓTANÁCSÁNAK HATÁROZATA
         (2020. május 6.)
         a személyes adatoknak a Cedefop működése keretében történő kezelésével kapcsolatban az érintetteket megillető egyes jogok korlátozására vonatkozó belső szabályok elfogadásáról
         AZ IGAZGATÓTANÁCS,
         tekintettel az Európai Unió működéséről szóló szerződésre,
         tekintettel a természetes személyeknek a személyes adatok uniós intézmények, szervek, hivatalok és ügynökségek általi kezelése tekintetében való védelméről és az ilyen adatok szabad áramlásáról, valamint a 45/2001/EK rendelet és az 1247/2002/EK határozat hatályon kívül helyezéséről szóló, 2018. október 23-i (EU) 2018/1725 európai parlamenti és tanácsi rendeletre (1) és különösen annak 25. cikkére,
         tekintettel az Európai Szakképzésfejlesztési Központ (Cedefop) létrehozásáról és a 337/75/EGK tanácsi rendelet hatályon kívül helyezéséről szóló, 2019. január 16-i (EU) 2019/128 európai parlamenti és tanácsi rendeletre (2) és különösen 23. cikkének (4) bekezdésére,
         tekintettel az európai adatvédelmi biztos (EDPS) 2019. december 12-i véleményére, valamint az európai adatvédelmi biztosnak az új rendelet 25. cikkével és a belső szabályokkal kapcsolatos útmutatására (3),
         MIVEL:
         
                     (1)
                  
                  
                     A Cedefop az (EU) 2019/128 rendelet alapján végzi tevékenységeit.
                  
               
                     (2)
                  
                  
                     Az (EU) 2018/1725 rendelet 25. cikkének (1) bekezdésével összhangban a szóban forgó rendelet 14–22., 35. és 36., valamint 4. cikkének alkalmazására vonatkozó korlátozásoknak – amennyiben a rendelkezései megfelelnek a 14–22. cikkben meghatározott jogoknak és kötelezettségeknek – a Cedefop által elfogadásra kerülő belső szabályokon kell alapulniuk, kivéve, ha a Szerződések alapján elfogadott jogi aktusokon alapulnak.
                  
               
                     (3)
                  
                  
                     Ezek a belső szabályok – köztük a korlátozás szükségességének és arányosságának értékelésére vonatkozó rendelkezések – nem alkalmazhatók, ha valamely, a Szerződések alapján elfogadott jogi aktus előírja az érintett jogainak korlátozását.
                  
               
                     (4)
                  
                  
                     Amennyiben a Cedefop a feladatait az érintett (EU) 2018/1725 rendelet szerinti jogaira figyelemmel látja el, meg kell vizsgálnia, hogy az említett rendeletben rögzített mentességek valamelyike alkalmazandó-e.
                  
               
                     (5)
                  
                  
                     A Cedefop adminisztratív működésének keretében igazgatási vizsgálatokat végezhet, fegyelmi eljárásokat folytathat le, az OLAF-nak bejelentett lehetséges szabálytalanságok eseteivel kapcsolatban előkészítő tevékenységeket végezhet, visszaélés bejelentésével kapcsolatos ügyekben vizsgálódhat, zaklatási ügyekben indult (hivatalos és nem hivatalos) eljárásokban járhat el, belső és külső panaszokat kezelhet, belső ellenőrzéseket végezhet, az adatvédelmi tisztviselő által az (EU) 2018/1725 rendelet 45. cikkének (2) bekezdésével összhangban végzett vizsgálatokat folytathat le, és belső (informatikai) biztonsági vizsgálatokat végezhet, valamint kezelheti a munkatársak saját egészségügyi aktáikhoz való hozzáférésre irányuló kérelmeit.
                     A Cedefop a személyes adatok számos kategóriáját kezeli, köztük tényszerű adatokat („objektív” adatokat, mint például a személyazonosító adatok, az elérhetőségi adatok, a szakmai adatok, a részletes igazgatási adatok, a meghatározott forrásokból származó adatok, az elektronikus hírközlési és a forgalmi adatok) és/vagy véleményeken alapuló adatokat (az üggyel kapcsolatos „szubjektív” adatokat, mint például az indokolás, a viselkedési adatok, az értékelésre, a teljesítményre és a magatartásra vonatkozó adatok, valamint az eljárás vagy tevékenység tárgyára vonatkozó vagy azzal kapcsolatban előterjesztett adatok).
                  
               
                     (6)
                  
                  
                     A Cedefop, amelyet ügyvezető igazgatója képvisel, jár el adatkezelőként függetlenül attól, hogy az adatkezelői feladatkört átruházza-e a Cedefopon belül annak érdekében, hogy az tükrözze az egyes konkrét személyesadat-kezelési műveletekért való felelősséget.
                  
               
                     (7)
                  
                  
                     A személyes adatokat biztonságos elektronikus környezetben vagy papír alapon tárolják, ami megakadályozza az adatokkal való visszaélést, az adatokhoz való jogosulatlan hozzáférést vagy az adatok illetéktelenek számára történő továbbítását. Az egészségügyi aktákat a Cedefop által igénybe vett külső szolgáltató tárolja. A kezelt személyes adatokat legfeljebb az adatkezelés céljából szükséges és megfelelő ideig – a Cedefop adatvédelmi értesítéseiben vagy nyilvántartásaiban meghatározott ideig – őrzik meg.
                  
               
                     (8)
                  
                  
                     E belső szabályok az irányadók a Cedefop által folytatott valamennyi adatkezelési művelet során: az igazgatási vizsgálatok, fegyelmi eljárások végzésekor, az OLAF- nak bejelentett lehetséges szabálytalanságok eseteivel kapcsolatos előkészítő tevékenységek keretében, visszaélés bejelentésével kapcsolatos ügyek esetében, zaklatási ügyekben indult (hivatalos és nem hivatalos) eljárásokban, belső és külső panaszok kezelésekor, belső ellenőrzések végzése idején, az adatvédelmi tisztviselő által az (EU) 2018/1725 rendelet 45. cikkének (2) bekezdésével összhangban végzett vizsgálatok során, a belső, illetve külső felek (pl. a CERT-EU) bevonásával végzett (informatikai) biztonsági vizsgálatok keretében, valamint a munkatársak azon kérelmeinek kezelésekor, amelyek a saját egészségügyi aktáikhoz való hozzáférésükre irányulnak.
                  
               
                     (9)
                  
                  
                     E belső szabályokat kell alkalmazni a fent említett eljárások megindítása előtt, az eljárások idején, és az eljárások kimenetelének további nyomon követése során végzett adatkezelési műveletekre egyaránt. E szabályok érvényesek továbbá arra a támogatási és együttműködési tevékenységre is, amelyet a Cedefop a nemzeti hatóságoknak és nemzetközi szervezeteknek nyújt, s amely kívül esik a saját adminisztratív vizsgálatain.
                  
               
                     (10)
                  
                  
                     Azokban az esetekben, amelyekben ezek a belső szabályok alkalmazandók, a Cedefopnak meg kell indokolnia, hogy a korlátozások miért feltétlenül szükségesek és arányosak egy demokratikus társadalomban, és hogy azok tiszteletben tartják az alapvető jogok és szabadságok lényegét.
                  
               
                     (11)
                  
                  
                     Ezeken a kereteken belül a Cedefop köteles a lehető legnagyobb mértékben tiszteletben tartani a fenti eljárások során az érintettek alapvető jogait, különösen az (EU) 2018/1725 rendeletben meghatározott tájékoztatáshoz, hozzáféréshez és helyesbítéshez, törléshez való jogot, az adatkezelés korlátozásához való jogot, az érintett adatvédelmi incidensről való tájékoztatásának jogát és az elektronikus hírközlés bizalmas jellegét.
                  
               
                     (12)
                  
                  
                     A Cedefop ugyanakkor kötelezhető arra, hogy különösen a saját vizsgálatainak, valamint más hatóságok vizsgálatainak és eljárásainak védelme, valamint a vizsgálataiban vagy más eljárásaiban érintett más személyek jogainak védelme érdekében korlátozza az érintett tájékoztatáshoz való jogát és más érintettek jogait.
                  
               
                     (13)
                  
                  
                     A Cedefopnak rendszeresen figyelemmel kell kísérnie, hogy a korlátozást indokló feltételek továbbra is fennállnak-e, és ha már nem, akkor fel kell oldania a korlátozást.
                  
               
                     (14)
                  
                  
                     Amikor az adatkezelő korlátozást kíván alkalmazni, valamint az azt követő felülvizsgálatok során tájékoztatnia kell az adatvédelmi tisztviselőt, és a korlátozás feloldásáig a teljes eljárás során be kell vonnia őt,
                  
               ELFOGADTA EZT A HATÁROZATOT:
         
            1. cikk
            Tárgy és hatály
            
               (1)   E határozat megállapítja azokra a feltételekre vonatkozó szabályokat, amelyek alapján a Cedefop a (2) bekezdésben meghatározott eljárások összefüggésében az (EU) 2018/1725 rendelet 25. cikkével összhangban korlátozhatja az említett rendelet 14–21., 35. és 36. cikkében foglalt jogok, valamint a 4. cikk alkalmazását.
            
            
               (2)   Ezt a határozatot a Cedefop adminisztratív működésének keretében, az ügynökség által végzett személyes adatkezelési műveletekre kell alkalmazni az alábbi célokból: igazgatási vizsgálatok, fegyelmi eljárások lefolytatása, az OLAF-nak bejelentett lehetséges szabálytalanságok eseteivel kapcsolatos előkészítő tevékenységek végzése, visszaélés bejelentésével kapcsolatos ügyek, zaklatási ügyekben indult (hivatalos és nem hivatalos) eljárások végrehajtása, belső és külső panaszok kezelése, belső ellenőrzések végzése, az adatvédelmi tisztviselő által az (EU) 2018/1725 rendelet 45. cikkének (2) bekezdésével összhangban végzett vizsgálatok és a belső, illetve külső felek (pl. a CERT-EU) bevonásával végzett (informatikai) biztonsági vizsgálatok, valamint a munkatársak azon kérelmeinek kezelése, amelyek saját egészségügyi aktáikhoz való hozzáférésükre irányulnak.
            
            
               (3)   Az érintett adatkategóriák: a tényszerű adatok („objektív” adatok, mint a személyazonosító adatok, az elérhetőségi adatok, a szakmai adatok, a adminisztratív adatok, meghatározott forrásokból származó adatok, az elektronikus kommunikációs és forgalmi adatok) és/vagy véleményeken alapuló adatok (az üggyel kapcsolatos „szubjektív” adatok, mint például indokolás, viselkedésre vonatkozó adatok, értékelések, teljesítményre és viselkedésre vonatkozó adatok, valamint az eljárás vagy tevékenység tárgyára vonatkozó vagy azzal kapcsolatban előterjesztett adatok).
            
            
               (4)   Amennyiben a Cedefop a feladatait az érintett (EU) 2018/1725 rendelet szerinti jogaira figyelemmel látja el, meg kell vizsgálnia, hogy az említett rendeletben rögzített mentességek valamelyike alkalmazandó-e.
            
            
               (5)   Az e határozatban meghatározott feltételek mellett a korlátozások a következő jogokra vonatkozhatnak: az érintett tájékoztatáshoz való joga, hozzáférési, helyesbítési, törlési joga, az adatkezelés korlátozásához való jog, az érintett adatvédelmi incidensről való tájékoztatásának joga, illetve az elektronikus hírközlés bizalmas jellegével kapcsolatos jog.
            
         
         
            2. cikk
            Az adatkezelő meghatározása és biztosítékok
            
               (1)   A Cedefop a következő biztosítékokat nyújtja a visszaélés, illetve a jogellenes hozzáférés vagy továbbítás megakadályozása érdekében:
               
                           a)
                        
                        
                           A papíralapú dokumentumokat biztonságosan zárható szekrényekben kell tárolni, és az iratokhoz kizárólag az erre felhatalmazott személyzet férhet hozzá.
                        
                     
                           b)
                        
                        
                           Valamennyi elektronikus adatot biztonságos informatikai alkalmazáson kell tárolni a Cedefop biztonsági előírásainak megfelelően, valamint egyedi elektronikus mappákban, amelyekhez kizárólag az erre felhatalmazott személyzet férhet hozzá. A megfelelő hozzáférési szinteket egyedileg kell meghatározni.
                        
                     
                           c)
                        
                        
                           A Cedefop informatikai rendszerének egyetlen egységes belépési eljárással elérhetőnek kell lennie és automatikusan kapcsolódnia kell a felhasználó azonosítójához és jelszavához. Az elektronikus nyilvántartásokat biztonságosan kell kezelni, hogy az azokban tárolt adatok bizalmas és titkos jellege garantálható legyen.
                        
                     
                           d)
                        
                        
                           Valamennyi személyt, aki hozzáféréssel rendelkezik az adatokhoz, titoktartási kötelezettség terhel.
                        
                     
                           e)
                        
                        
                           Az egészségügyi aktákat tároló külső szolgáltatót kötik a titoktartásra és személyes adatok kezelésére vonatkozó szerződéses feltételek.
                        
                     
            
               (2)   Az adatkezelési műveletek adatkezelője a Cedefop, amelyet az ügyvezető igazgató képvisel, aki az adatkezelői feladatkört átruházhatja. Az érintetteket a Cedefop weboldalán és intranetes felületén közzétett adatvédelmi értesítések vagy nyilvántartások útján tájékoztatni kell a meghatalmazott adatkezelő személyéről.
            
            
               (3)   E határozat 1. cikkének (3) bekezdésében említett személyes adatok legfeljebb az adatkezelés céljából szükséges és megfelelő ideig őrizhetők meg. Ez semmilyen körülmények között sem haladhatja meg az e határozat 3. cikkének (3) bekezdésében említett adatvédelmi értesítésekben vagy nyilvántartásokban meghatározott megőrzési időtartamot.
            
            
               (4)   Amennyiben a Cedefop korlátozás alkalmazása mellett dönt, össze kell vetnie az érintett jogait és szabadságait érintő kockázatot elsősorban a többi érintett jogait és szabadságait érintő kockázattal, valamint a Cedefop által folytatott vizsgálatok vagy eljárások sikerességének – különösen bizonyítékok megsemmisítése útján történő – veszélyeztetésével. Az érintett jogaira és szabadságaira vonatkozó kockázatok elsősorban, de nem kizárólag a jó hírnévvel, valamint a védekezéshez és a meghallgatáshoz való joggal kapcsolatosak.
            
         
         
            3. cikk
            Korlátozások
            
               (1)   A Cedefop kizárólag az (EU) 2018/1725 rendelet 25. cikke (1) bekezdésének a)–i) pontjában felsorolt egy vagy több indok alapján alkalmazhat korlátozást. A személyes adatok kezelésének az e határozat 1. cikkének (2) bekezdésében megjelölt céljaival összefüggésben a korlátozások különösen a következő indokokon alapulhatnak:
               
                           a)
                        
                        
                           igazgatási vizsgálatok és fegyelmi eljárások lefolytatása esetében a korlátozások az (EU) 2018/1725 rendelet 25. cikke (1) bekezdésének b), c), g) és h) pontján alapulhatnak;
                        
                     
                           b)
                        
                        
                           az OLAF-nak bejelentett lehetséges szabálytalanságok eseteivel kapcsolatos előkészítő tevékenységek esetében a korlátozások az (EU) 2018/1725 rendelet 25. cikke (1) bekezdésének b), c), f), g) és h) pontján alapulhatnak;
                        
                     
                           c)
                        
                        
                           a visszaélések bejelentésével kapcsolatos ügyek tekintetében a korlátozások az (EU) 2018/1725 rendelet 25. cikke (1) bekezdésének b), c), f), g) és h) pontján alapulhatnak;
                        
                     
                           d)
                        
                        
                           a zaklatási ügyekben indult (hivatalos és nem hivatalos) eljárások tekintetében a korlátozások az (EU) 2018/1725 rendelet 25. cikke (1) bekezdésének b), f), h) és i) pontján alapulhatnak;
                        
                     
                           e)
                        
                        
                           a belső és külső panaszok elbírálása tekintetében a korlátozások az (EU) 2018/1725 rendelet 25. cikke (1) bekezdésének c), e), g) és h) pontján alapulhatnak;
                        
                     
                           f)
                        
                        
                           a belső ellenőrzések tekintetében a korlátozások az (EU) 2018/1725 rendelet 25. cikke (1) bekezdésének c), g) és h) pontján alapulhatnak;
                        
                     
                           g)
                        
                        
                           az adatvédelmi tisztviselő által az (EU) 2018/1725 rendelet 45. cikkének (2) bekezdésével összhangban folytatott vizsgálatok tekintetében a korlátozások az említett rendelet 25. cikke (1) bekezdésének c), g) és h) pontján alapulhatnak;
                        
                     
                           h)
                        
                        
                           a belső vagy külső fél (pl. CERT-EU) részvételével folytatott informatikai biztonsági vizsgálatok tekintetében a korlátozások az (EU) 2018/1725 rendelet 25. cikke (1) bekezdésének c), d), g) és h) pontján alapulhatnak;
                        
                     
                           i)
                        
                        
                           a munkatársak azon kérelmeinek kezelése tekintetében, amelyek a saját egészségügyi aktáikhoz való hozzáférésükre irányulnak, a korlátozások az (EU) 2018/1725 rendelet 25. cikke (1) bekezdésének h) pontján alapulhatnak.
                        
                     
            
               (2)   A fenti (1) bekezdésben foglalt célok adott területen történő alkalmazásaként a Cedefop a következő körülmények fennállása esetén alkalmazhat korlátozásokat az e határozat 1. cikkének (5) bekezdésében említett jogok tekintetében:
               
                           a)
                        
                        
                           amennyiben egyéb uniós intézmény, szerv, ügynökség vagy hivatal jogosult e jogok gyakorlásának korlátozására az (EU) 2018/1725 rendelet 25. cikkében meghatározott egyéb jogi aktusok alapján vagy az említett rendelet IX. fejezetével vagy az azokat létrehozó jogi aktusokkal összhangban, és az említett másik uniós intézmény, szerv, ügynökség vagy hivatal általi korlátozás célja veszélybe kerülne, ha a Cedefop ugyanazon személyes adatok tekintetében nem alkalmazna egyenértékű korlátozást;
                        
                     
                           b)
                        
                        
                           amennyiben egy tagállam illetékes hatósága az (EU) 2016/679 európai parlamenti és tanácsi rendelet (4) 23. cikkében említett jogi aktusok, vagy az (EU) 2016/680 európai parlamenti és tanácsi irányelv (5) 13. cikkének (3) bekezdését, 15. cikkének (3) bekezdését vagy 16. cikkének (3) bekezdését átültető nemzeti intézkedések alapján jogosult korlátozni e jogok gyakorlását, és az említett tagállami illetékes hatóság általi ilyen korlátozás célja veszélybe kerülne, ha a Cedefop ugyanazon személyes adatok tekintetében nem alkalmazna egyenértékű korlátozást;
                        
                     
                           c)
                        
                        
                           ha a szóban forgó jogok gyakorlása veszélyeztethetné a Cedefop – feladatainak végzése során – harmadik országokkal vagy nemzetközi szervezetekkel folytatott együttműködését.
                        
                     Az első albekezdés a) és b) pontjában említett körülmények fennállása esetén a Cedefop a korlátozások alkalmazását megelőzően konzultál az érintett uniós intézménnyel, szervvel, ügynökséggel vagy illetékes tagállami hatósággal, kivéve, ha a Cedefop számára egyértelmű, hogy az említett pontokban hivatkozott jogi aktusok valamelyike előírja a korlátozás alkalmazását.
            
            
               (3)   A Cedefop az (EU) 2018/1725 rendelet 31. cikkének értelmében vett adatvédelmi értesítésekben vagy nyilvántartásokban, amelyeket a weboldalán és az intranetes felületén tesz közzé, és amelyekben tájékoztatja az érintetteket a konkrét eljárásban őket megillető jogokról, információt nyújt a szóban forgó jogok esetleges korlátozásáról. A tájékoztatás kiterjed arra, hogy a korlátozás adott esetben mely jogokra vonatkozik, valamint a korlátozás okaira és lehetséges időtartamára.
               Az 5. cikk (2) bekezdése rendelkezéseinek sérelme nélkül, a Cedefop – amennyiben arányos – haladéktalanul írásban egyenként is tájékoztat minden olyan érintettet, akit megítélése szerint a konkrét adatkezelési művelet érint, a jelenlegi vagy jövőbeli korlátozásokkal kapcsolatos jogaikról.
            
            
               (4)   Minden korlátozásnak szükségesnek és arányosnak kell lennie, figyelembe véve az érintettek jogait és szabadságait érintő kockázatokat, és tiszteletben kell tartania az alapvető jogok és szabadságok lényeges tartalmát egy demokratikus társadalomban.
            
            
               (5)   Ha a korlátozás alkalmazását mérlegelik, szükségességi és arányossági vizsgálatot végeznek a jelenlegi szabályok alapján. Elszámoltathatósági okokból a vizsgálatot – eseti alapon – belső értékelő feljegyzés útján dokumentálják.
            
            
               (6)   A korlátozást fel kell oldani, amint az azt indokoló körülmények már nem állnak fenn.
            
         
         
            4. cikk
            Az adatvédelmi tisztviselő által végzett felülvizsgálat
            
               (1)   A Cedefopnak a saját adatvédelmi tisztviselőjét (a továbbiakban: adatvédelmi tisztviselő) indokolatlan késedelem nélkül tájékoztatnia kell minden olyan esetben, amikor az adatkezelő e határozattal összhangban korlátozni kívánja az érintettek jogainak alkalmazását vagy meghosszabbítja a korlátozást. Az adatkezelő az adatvédelmi tisztviselő számára hozzáférést biztosít a korlátozás szükségességének és arányosságának értékelését tartalmazó feljegyzéshez, és a feljegyzésben rögzíti az adatvédelmi tisztviselő tájékoztatásának időpontját. Az adatvédelmi tisztviselőnek a korlátozás feloldásáig részt kell vennie a teljes eljárásban.
            
            
               (2)   Az adatvédelmi tisztviselő írásban kérheti az adatkezelőt, hogy vizsgálja felül a korlátozások alkalmazását. Az adatkezelő írásban tájékoztatja az adatvédelmi tisztviselőt a kért felülvizsgálat eredményéről.
            
            
               (3)   Az adatkezelő tájékoztatja az adatvédelmi tisztviselőt, amikor feloldották a korlátozást.
            
         
         
            5. cikk
            Az érintett tájékoztatáshoz való jogának korlátozása
            
               (1)   Kellően indokolt esetekben, továbbá az e határozatban meghatározott feltételek mellett az adatkezelő a következő adatkezelési műveletekkel összefüggésben korlátozhatja az érintett tájékoztatáshoz való jogát:
               
                           a)
                        
                        
                           igazgatási vizsgálatok és fegyelmi eljárások lefolytatása;
                        
                     
                           b)
                        
                        
                           az OLAF-nak bejelentett lehetséges szabálytalanságok eseteivel kapcsolatos előkészítő tevékenységek végzése;
                        
                     
                           c)
                        
                        
                           visszaélés bejelentésével kapcsolatos eljárások;
                        
                     
                           d)
                        
                        
                           zaklatási ügyekkel kapcsolatos (hivatalos és nem hivatalos) eljárások;
                        
                     
                           e)
                        
                        
                           belső és külső panaszok kezelése;
                        
                     
                           f)
                        
                        
                           belső ellenőrzések;
                        
                     
                           g)
                        
                        
                           az adatvédelmi tisztviselő által az (EU) 2018/1725 rendelet 45. cikkének (2) bekezdésével összhangban végzett vizsgálatok;
                        
                     
                           h)
                        
                        
                           a Cedefopon belüli, vagy külső felek (pl. a CERT-EU) bevonásával végzett (informatikai) biztonsági vizsgálatok.
                        
                     
            
               (2)   Amennyiben a Cedefop teljes egészében vagy részben korlátozza az érintettnek az (EU) 2018/1725 rendelet 14–16. cikkében említett tájékoztatáshoz való jogát, feljegyzésben dokumentálja a korlátozás okait, a jogalapo(ka)t e határozat 3. cikkével összhangban, a korlátozás szükségességének és arányosságának értékelését is beleértve.
               A feljegyzést és adott esetben a mögöttes ténybeli és jogi elemeket tartalmazó dokumentumokat nyilvántartásba kell venni.
               Kérésre ezeket az európai adatvédelmi biztos rendelkezésére bocsátják.
            
            
               (3)   A (2) bekezdésben említett korlátozás addig marad hatályban, amíg az azt alátámasztó indokok fennállnak.
               Ha a korlátozás okai már nem állnak fenn, a Cedefop tájékoztatja az érintettet a korlátozás alkalmazásának fő indokairól. Ezzel egyidejűleg a Cedefop tájékoztatja az érintettet arról a lehetőségről, hogy bármikor panaszt nyújthat be az európai adatvédelmi biztoshoz, vagy bírósági jogorvoslati kérelmet terjeszthet elő az Európai Unió Bíróságán (a továbbiakban: Bíróság).
               A Cedefop a korlátozás elfogadásától számított hathavonta, valamint a vonatkozó megkeresés, eljárás vagy vizsgálat lezárásakor felülvizsgálja a korlátozás alkalmazását. Ezt követően az adatkezelő hathavonta ellenőrzi a korlátozás fenntartásának szükségességét. A 3. cikk (5) bekezdésében említett szükségességi és arányossági vizsgálatot minden egyes időszakos felülvizsgálat keretében is el kell végezni, annak értékelését követően, hogy a korlátozás ténybeli és jogi indokai továbbra is fennállnak-e.
            
         
         
            6. cikk
            Az érintett hozzáférési jogának korlátozása
            
               (1)   Kellően indokolt esetekben, továbbá az e határozatban meghatározott feltételek mellett az adatkezelő a következő adatkezelési műveletekkel összefüggésben korlátozhatja az érintett hozzáférési jogát, ha szükséges és arányos:
               
                           a)
                        
                        
                           igazgatási vizsgálatok és fegyelmi eljárások lefolytatása;
                        
                     
                           b)
                        
                        
                           az OLAF-nak bejelentett lehetséges szabálytalanságok eseteivel kapcsolatos előkészítő tevékenységek végzése;
                        
                     
                           c)
                        
                        
                           visszaélés bejelentésével kapcsolatos eljárások;
                        
                     
                           d)
                        
                        
                           zaklatási ügyekkel kapcsolatos (hivatalos és nem hivatalos) eljárások;
                        
                     
                           e)
                        
                        
                           belső és külső panaszok kezelése;
                        
                     
                           f)
                        
                        
                           belső ellenőrzések;
                        
                     
                           g)
                        
                        
                           az adatvédelmi tisztviselő által az (EU) 2018/1725 rendelet 45. cikkének (2) bekezdésével összhangban végzett vizsgálatok;
                        
                     
                           h)
                        
                        
                           a Cedefopon belüli, vagy külső felek (pl. a CERT-EU) bevonásával végzett (informatikai) biztonsági vizsgálatok.
                        
                     
                           i)
                        
                        
                           azon kérelmek kezelése, amelyek a munkatársak saját egészségügyi aktáikhoz való hozzáférésére irányulnak.
                        
                     Ha az érintett a személyes adataihoz egy vagy több konkrét eset vagy egy konkrét adatkezelési művelet kapcsán az (EU) 2018/1725 rendelet 17. cikkével összhangban kér hozzáférést, a Cedefop a kérelmet kizárólag a szóban forgó személyes adatokra vonatkozóan vizsgálja.
            
            
               (2)   Ha a Cedefop részben vagy egészben korlátozza az (EU) 2018/1725 rendelet 17. cikkében említett hozzáférési jogot, a következő intézkedéseket foganatosítja:
               
                           a)
                        
                        
                           a kérelemre adott válaszában tájékoztatja az érintettet az alkalmazott korlátozásról és annak fő okairól, valamint arról, hogy panaszt nyújthat be az európai adatvédelmi biztoshoz, illetve bírósági jogorvoslatért fordulhat a Bírósághoz;
                        
                     
                           b)
                        
                        
                           belső értékelő feljegyzésben dokumentálja a korlátozás okait, beleértve a szükségesség és, arányosság értékelését, valamint a korlátozás időtartamát.
                        
                     Azok a korlátozások, amelyek a munkatársak saját egészségügyi aktáikhoz való hozzáférési jogát érintik, csak a pszichológiai vagy pszichiátriai jellegű egészségügyi adatokhoz való közvetlen hozzáférés iránti kérelmekre vonatkoznak, amennyiben az eseti alapon végzett értékelésből az derül ki, hogy az érintett védelme érdekében közvetett hozzáférésre van szükség. Az ilyen adatokhoz való hozzáférést az érintett által kijelölt orvos közvetítésével kell biztosítani. Az érintett választása szerinti orvos számára hozzáférést kell biztosítani minden információhoz, valamint mérlegelési jogkört kell biztosítani annak eldöntéséhez, hogy hogyan és milyen módon biztosítanak hozzáférést az érintett számára.
               Az a) pontban említett tájékoztatást el lehet halasztani, el lehet hagyni vagy meg lehet tagadni, ha a tájékoztatás ellehetetlenítené az (EU) 2018/1725 rendelet 25. cikkének (8) bekezdése értelmében elrendelt korlátozás hatását.
               A Cedefop a korlátozás elfogadásától számított hathavonta, valamint a vonatkozó megkeresés, eljárás vagy vizsgálat lezárásakor felülvizsgálja a korlátozás alkalmazását. Ezt követően az adatkezelő hathavonta ellenőrzi a korlátozás fenntartásának szükségességét. A 3. cikk (5) bekezdésében említett szükségességi és arányossági vizsgálatot minden egyes időszakos felülvizsgálat keretében is el kell végezni, annak értékelését követően, hogy a korlátozás ténybeli és jogi indokai továbbra is fennállnak-e.
            
            
               (3)   A feljegyzést és adott esetben a mögöttes ténybeli és jogi elemeket tartalmazó dokumentumokat nyilvántartásba kell venni. Kérésre ezeket az európai adatvédelmi biztos rendelkezésére bocsátják.
            
         
         
            7. cikk
            Az érintett helyesbítéshez, törléshez és az adatkezelés korlátozásához fűződő jogainak korlátozása
            
               (1)   Kellően indokolt esetekben és az e határozatban megállapított feltételek mellett, amennyiben szükséges és helyénvaló, az adatkezelő korlátozhatja az érintett helyesbítéshez, törléshez és adatkezelés korlátozásához fűződő jogát a következő adatkezelési műveletek során:
               
                           a)
                        
                        
                           igazgatási vizsgálatok és fegyelmi eljárások lefolytatása;
                        
                     
                           b)
                        
                        
                           az OLAF-nak bejelentett lehetséges szabálytalanságok eseteivel kapcsolatos előkészítő tevékenységek végzése;
                        
                     
                           c)
                        
                        
                           visszaélés bejelentésével kapcsolatos eljárások;
                        
                     
                           d)
                        
                        
                           zaklatási ügyekkel kapcsolatos (hivatalos és nem hivatalos) eljárások;
                        
                     
                           e)
                        
                        
                           belső és külső panaszok kezelése;
                        
                     
                           f)
                        
                        
                           belső ellenőrzések;
                        
                     
                           g)
                        
                        
                           az adatvédelmi tisztviselő által az (EU) 2018/1725 rendelet 45. cikkének (2) bekezdésével összhangban végzett vizsgálatok;
                        
                     
                           h)
                        
                        
                           a Cedefopon belüli, vagy külső felek (pl. a CERT-EU) bevonásával végzett (informatikai) biztonsági vizsgálatok.
                        
                     
            
               (2)   Ha a Cedefop részben vagy egészben korlátozza az érintettnek az (EU) 2018/1725 rendelet 18. cikkében, 19. cikke (1) bekezdésében, illetve 20. cikke (1) bekezdésében említett helyesbítési, törlési jogát, illetve az adatkezelés korlátozásához való jogát, az e határozat 6. cikkének (2) bekezdésében meghatározott intézkedéseket kell foganatosítania, és nyilvántartásba kell vennie a feljegyzést a 6. cikk (3) bekezdése szerint.
            
         
         
            8. cikk
            Az érintett adatvédelmi incidensről való tájékoztatáshoz való jogának és az elektronikus hírközlés bizalmas jellegéhez fűződő jog korlátozása
            
               (1)   Kellően indokolt esetekben és az e határozatban megállapított feltételek mellett az adatkezelő korlátozhatja az érintett azon jogát, hogy az adatvédelmi incidensről őt tájékoztassák, ha szükséges és helyénvaló a következő adatkezelési műveletekkel összefüggésben:
               
                           a)
                        
                        
                           igazgatási vizsgálatok és fegyelmi eljárások lefolytatása;
                        
                     
                           b)
                        
                        
                           az OLAF-nak bejelentett lehetséges szabálytalanságok eseteivel kapcsolatos előkészítő tevékenységek végzése;
                        
                     
                           c)
                        
                        
                           visszaélés bejelentésével kapcsolatos eljárások;
                        
                     
                           d)
                        
                        
                           belső ellenőrzések;
                        
                     
                           e)
                        
                        
                           az adatvédelmi tisztviselő által az (EU) 2018/1725 rendelet 45. cikkének (2) bekezdésével összhangban végzett vizsgálatok;
                        
                     
                           f)
                        
                        
                           a Cedefopon belüli, vagy külső felek (pl. a CERT-EU) bevonásával végzett (informatikai) biztonsági vizsgálatok.
                        
                     
            
               (2)   Kellően indokolt esetekben, továbbá az e határozatban meghatározott feltételek mellett az adatkezelő a következő adatkezelési műveletekkel összefüggésben korlátozhatja az elektronikus hírközlés bizalmas kezeléséhez való jogot, ha szükséges és helyénvaló:
               
                           a)
                        
                        
                           igazgatási vizsgálatok és fegyelmi eljárások lefolytatása;
                        
                     
                           b)
                        
                        
                           az OLAF-nak bejelentett lehetséges szabálytalanságok eseteivel kapcsolatos előkészítő tevékenységek végzése;
                        
                     
                           c)
                        
                        
                           visszaélés bejelentésével kapcsolatos eljárások;
                        
                     
                           d)
                        
                        
                           zaklatási ügyekkel kapcsolatos hivatalos eljárások;
                        
                     
                           e)
                        
                        
                           e) belső és külső panaszok kezelése;
                        
                     
                           f)
                        
                        
                           a Cedefopon belüli, vagy külső felek (pl. a CERT-EU) bevonásával végzett (informatikai) biztonsági vizsgálatok.
                        
                     
            
               (3)   Ha a Cedefop korlátozza az érintett – az (EU) 2018/1725 rendelet 35. és 36. cikkében említett – adatvédelmi incidensről való tájékoztatáshoz vagy az elektronikus hírközlés bizalmas jellegéhez fűződő jogát, e határozat 5. cikkének (2) bekezdése szerint dokumentálja és nyilvántartásban rögzíti a korlátozás okait. E határozat 5. cikkének (3) bekezdése szintén alkalmazandó.
            
         
         
            9. cikk
            Hatálybalépés
            Ez a határozat az Európai Unió Hivatalos Lapjában való kihirdetését követő huszadik napon lép hatályba.
         
         
            Kelt 2020. május 6-án.
            
               
                  az igazgatótanács részéről
               
               Barbara DORN
               
                  az igazgatótanács elnöke
               
            
         
         
            (1)  HL L 295., 2018.11.21., 39. o.
         
         
            (2)  HL L 30., 2019.1.31., 90. o.
         
         
            (3)  https://edps.europa.eu/sites/edp/files/publication/18-12-20_guidance_on_article_25_en.pdf.
         
            (4)  Az Európai Parlament és a Tanács (EU) 2016/679 rendelete (2016. április 27.) a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről (általános adatvédelmi rendelet) (HL L 119., 2016.5.4., 1. o.).
         
            (5)  Az Európai Parlament és a Tanács (EU) 2016/680 irányelve (2016. április 27.) a személyes adatoknak az illetékes hatóságok által a bűncselekmények megelőzése, nyomozása, felderítése, a vádeljárás lefolytatása vagy büntetőjogi szankciók végrehajtása céljából végzett kezelése tekintetében a természetes személyek védelméről és az ilyen adatok szabad áramlásáról, valamint a 2008/977/IB tanácsi kerethatározat hatályon kívül helyezéséről (HL L 119., 2016.5.4., 89. o.).